Bangui: Zaman dar-dar gabannin zabe | Siyasa | DW | 24.12.2015
Bangui: Zaman dar-dar gabannin zabe
Al'ummar Jamhuriyar Afirka ta Tsakiya na bayyana fargabarsu a game da yiwuwar barkewar tashin hankali a lokutan zaben shugaban kasa da na 'yan majalisa a karshen mako.
A ranar 27 ga wannan wata ne 'yan Jamhuriyar Afirka ta tsakiya kimanin miliyan biyu za su fito domin kada kuri'a zaben shugaban kasa da kuma na 'yan majalisa, sai dai kuma yanzu haka al'ummar kasar na cikin zaman dar-dar saboda yiwuwar barkewar rikici kamar yanda ta kasance a zaben raba gardama kan sabon kundin tsarin milkin kasar a tsakiyar wannan wata na Disamba wanda ya yi nuni da irin raunin da ke tattare da matakan tsaro a kasar.
Mayakan sa kai na daga cikin wanda ake fargabar za su tada hankali lokutan zabuka.
Suma dai hukumomin rikon kwarya na kasar na nuna damuwarsu da halin da ake ciki wanda ke da nasaba da kin tabbatar da matakin karbe makamai daga hannun mayakan sa kai na kasar kamar yanda yarjejeniyar Bangui ta tanada. Anice Clement da ke zaman minista kana kakakin fadar shugaban kasa ya ce ''akwai tarin kalubale kafin a iya cimma nasarar gudanar da zaben cikin tsanaki domin yanzu haka har masu bukatar tafiya yakin neman zabe sun kasa shiga wasu yankunan kasar''.
Sojojin kasashen waje sun ce za su tabbatar da tsaro lokacin zaben Jamhuriyar Afirka ta Tsakiya
Kungiyoyin farar hula na kasar ma dai sun bi sahun gwamnati da sauran jama'a wajen nuna fargaba musamman ganin irin yanda ko baya ga birnin Bangui matsalar rashin tsaron ta yadu zuwa wasu yankunan kasar kamar su birnin Bambari na tsakiyar kasar abin da ke yin barazana ga shirin zaben. Yanzu dai al'ummar kasar dama na sauran kasashen Afirka sun zura ido su ga yanda wadannan zabuka za su gudana da irin tasirin da su yi.
Zaman dar-dar a Jamhuriyar Afirka ta Tsakiya
Mawallafi Gazali Abdou Tassawa/AS
Muhimman kalmomi Samba-Panza, Zabe, Anti Balaka, Seleka
Permalink http://p.dw.com/p/1HTLd
Afirka ta Tsakiya: Tallafin horo daga sojin ketare 09.05.2017
Bayan shafe shekaru na yakin basasa, Jamhuriyar Afirka ta Tsakiya ta fara samun tallafin horon sojoji daga kasashen waje don tabbatar da doka da oda a cikin kasar. Sai dai ana fuskantar matsalai wajen samar da rundunar.